b'\n_START_ARTICLE_\nLight music\n_START_PARAGRAPH_\nLight music on yleisnimitys p\xc3\xa4\xc3\xa4asiassa brittil\xc3\xa4iselle musiikkityylille, joka on kevyen\xc3\xa4 pidetty\xc3\xa4 orkesterimusiikkia suurille orkestereille.  Sen alkuper\xc3\xa4 on 1800-luvulla, suosituimmillaan se oli 1900-luvun puoliv\xc3\xa4liss\xc3\xa4, mutta sit\xc3\xa4 tehd\xc3\xa4\xc3\xa4n edelleen._NEWLINE_Tyyli on v\xc3\xa4hemm\xc3\xa4n "vakava" muoto l\xc3\xa4nsimaisesta taidemusiikista, jossa on l\xc3\xa4pis\xc3\xa4vellettyj\xc3\xa4 tyypillisesti lyhyit\xc3\xa4 orkesterikappaleita sek\xc3\xa4 sarjoja. Kappaleiden tarkoitus on vedota taidemusiikkia laajempaan yleis\xc3\xb6\xc3\xb6n. Suosionsa huippuaikoihin light music oli silloin, kun radiol\xc3\xa4hetykset alkoivat saada muotoaan ja asemat, kuten BBC Light Programme, soittivat enimm\xc3\xa4kseen juuri t\xc3\xa4llaista musiikkia._NEWLINE_Light music oli suosittua Britannian lis\xc3\xa4ksi Yhdysvalloissa sek\xc3\xa4 manner-Euroopassa ja monet t\xc3\xa4m\xc3\xa4n suuntauksen s\xc3\xa4vellyksist\xc3\xa4 muistetaan yh\xc3\xa4 elokuvista sek\xc3\xa4 radio- ja televisio-ohjelmista, joissa niit\xc3\xa4 k\xc3\xa4ytettiin. Light music on samaistettu joskus easy listening -genreen, joskaan se ei ole sama asia. _NEWLINE_S\xc3\xa4velt\xc3\xa4jiin, jotka s\xc3\xa4velsiv\xc3\xa4t light musicia, lukeutuvat esimerkiksi Charles Ancliffe, Ronald Binge, Eric Coates, Frederic Curzon, Trevor Duncan, Robert Farnon, Adalgiso Ferraris, Ron Goodwin, Albert Ket\xc3\xa8lbey, Billy Mayerl, Angela Morley, Ernest Tomlinson, Sidney Torch, Edward White, Charles Williams, Alberto Semprini ja Haydn Wood._NEWLINE_Tietokirjailija Tommi Uschanov on ehdottanut tyylin suomenkieliseksi nimeksi "kaunomusiikki".'